Title: พระราชกฤษฎีกา แบ่งส่วนราชการและกำหนดหน้าที่ของส่วนราชการกองทัพอากาศ กองบัญชาการทหารสูงสุด กระทรวงกลาโหม พ.ศ. 2524

พระราชกฤษฎีกา

พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กองทัพอากาศ
กองบัญชาการทหารสูงสุด กระทรวงกลาโหม
พ.ศ.
๒๕๒๔

ภูมิพลอดุลยเดช
ป.ร.
ให้ไว้
ณ วันที่ ๑๘ ธันวาคม พ.ศ. ๒๕๒๔
เป็นปีที่
๓๖ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม เสียใหม่

อาศัยอำนาจตามความในมาตรา ๑๕๙  ของรัฐธรรมนูญแห่งราชอาณาจักรไทย และมาตรา
๑๘ แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ. ๒๕๒๔

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิกพระราชกฤษฎีกาแบ่งส่วนราชและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ. ๒๕๒๑

มาตรา ๔  ให้แบ่งส่วนราชการกองทัพอากาศ
กองบัญชาการทหารสูงสุด กระทรวงกลาโหม ดังนี้
(๑) สำนักงานเลขานุการกองทัพอากาศ
(๒) กรมสารบรรณทหารอากาศ
(๓) กรมกำลังพลทหารอากาศ
(๔) กรมข่าวทหารอากาศ
(๕) กรมยุทธการทหารอากาศ
(๖) กรมส่งกำลังบำรุงทหารอากาศ
(๗) สำนักงานปลัดบัญชีทหารอากาศ
(๘) กรมจเรทหารอากาศ
(๙) หน่วยบินซึ่งขึ้นตรงต่อกองทัพอากาศ
(๑๐) กรมควบคุมการปฏิบัติทางอากาศ
(๑๑) กรมอากาศโยธิน
(๑๒) กรมช่างอากาศ
(๑๓) กรมสื่อสารทหารอากาศ
(๑๔) กรมสรรพาวุธทหารอากาศ
(๑๕) กรมการลาดตระเวนทางอากาศ
(๑๖) กรมพลาธิการทหารอากาศ
(๑๗) กรมช่างโยธาทหารอากาศ
(๑๘) กรมขนส่งทหารอากาศ
(๑๙) กรมแพทย์ทหารอากาศ
(๒๐) กรมยุทธศึกษาทหารอากาศ
(๒๑) สถาบันวิชาการทหารอากาศชั้นสูง
(๒๒) โรงเรียนการบิน
(๒๓) กรมการเงินทหารอากาศ
(๒๔) กรมสวัสดิการทหารอากาศ

มาตรา ๕  หน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม มีดังนี้
(๑) สำนักงานเลขานุการกองทัพอากาศ
มีหน้าที่ปฏิบัติงานเลขานุการให้กับผู้บัญชาการทหารอากาศ รองผู้บัญชาการทหารอากาศ
ผู้ช่วยผู้บัญชาการทหารอากาศ เสนาธิการทหารอากาศ
และผู้ดำรงตำแหน่งอื่นตามที่ผู้บัญชาการทหารอากาศมอบหมาย
กับมีหน้าที่เผยแพร่ความรู้ วางแผน อำนวยการ ดำเนินงาน และประสานงานเกี่ยวกับการประชาสัมพันธ์ของกองทัพอากาศ
ตลอดจนให้การฝึก ศึกษาและควบคุมตรวจตรากิจการในสายวิทยาการฝ่ายประชาสัมพันธ์
(๒) กรมสารบรรณทหารอากาศ
มีหน้าที่ดำเนินการเกี่ยวกับสารบรรณ การธุรการ การพิพิธภัณฑ์และตำนาน การกฎหมาย
กิจการโรงพิมพ์ กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารสารบรรณ และเหล่าทหารพระธรรมนูญ
(๓) กรมกำลังพลทหารอากาศ มีหน้าที่วางแผนอำนวยการ
ประสานงาน กำกับการ ควบคุม และดำเนินการเกี่ยวกับกิจการกำลังพล การสัสดี
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการฝ่ายกำลังพล
(๔) การข่าวทหารอากาศ มีหน้าที่วางแผน
อำนวยการ  ประสานงาน กำกับการ ควบคุม
และดำเนินการเกี่ยวกับการข่าวกรอง การต่อต้านการข่าวกรอง การรักษาความปลอดภัย
กิจการทหารต่างประเทศควบคุมข้าราชการและนักเรียนของกองทัพอากาศในต่างประเทศ
กับมีหน้าที่ให้การฝึก ศึกษา และควบคุมการตรวจตรากิจการในสายวิทยาการฝ่ายการข่าว
และการรักษาความปลอดภัย
(๕) กรมยุทธการทหารอากาศ มีหน้าที่วางแผน
อำนวยการ ประสานงาน กำกับการ ควบคุม และดำเนินการเกี่ยวกับการฝึกหน่วย
การจัดและการใช้กำลังกองทัพอากาศ การสื่อสารอิเล็กทรอนิกทางยุทธการ การประวัติศาสตร์ทหาร
การสงครามพิเศษ กิจการตามสนธิสัญญาป้องกันร่วมที่เกี่ยวข้องกับกองทัพอากาศ
กับมีหน้าที่ให้การฝึกศึกษา
และควบคุมตรวจตรากิจการในสายวิทยาการฝ่ายยุทธการเหล่าทหารนักบิน
และเหล่าทหารต้นหนฝ่ายผู้ทำงานในอากาศ
(๖) กรงส่งกำลังบำรุงทหารอากาศ มีหน้าที่วางแผน
อำนวยการ ประสานงาน กำกับการ ควบคุม และดำเนินการเกี่ยวกับการส่งกำลังบำรุง
และทรัพย์สินของทางราชการ กับมีหน้าที่ให้การฝึกศึกษา
และควบคุมตรวจตรากิจการในสายวิทยาการ ฝ่ายส่งกำลังบำรุงและเหล่าทหารแผนที่
(๗) สำนักงานปลัดบัญชีทหารอากาศ มีหน้าที่วางแผน
แผน อำนวยการ ประสานงาน กำกับการ ควบคุม วิจัย พัฒนา
เสนอแนะและดำเนินการเกี่ยวกับการบริหาร ทรัพยากร การงบประมาณ การเงิน การบัญชี
การตรวจบัญชี การจัดดำเนินงาน การวิเคราะห์
การสถิติและการประสานกรรมวิธีข้อมูลของกองทัพอากาศ กับมีหน้าที่ให้การฝึกศึกษา
และควบคุมตรวจตรากิจการในสายวิทยาการฝ่ายปลัดบัญชี
(๘) กรมจเรทหารอากาศ
มีหน้าที่ตรวจการปฏิบัติราชการของส่วนราชการต่างๆ ของกองทัพอากาศ
ให้เป็นไปตามนโยบายและแบบธรรมเนียมของทหาร ดำเนินการเกี่ยวกับกิจการนิรภัย
สืบสวนสอบสวนข้อเท็จจริงในเรื่องที่เกี่ยวข้อง กับมีหน้าที่ให้การฝึก ศึกษาและควบคุมตรวจตรากิจการในสายวิทยาการฝ่ายนิรภัย
(๙) หน่วยบินซึ่งขึ้นตรงต่อกองทัพอากาศ
มีหน้าที่เตรียมการและปฏิบัติการใช้กำลังทางอากาศตามที่กองทัพอากาศกำหนด
(๑๐) กรมควบคุมการปฏิบัติทางอากาศ
มีหน้าที่เตรียมระบบควบคุมและสั่งการการใช้กำลังทางอากาศ ระบบการรบร่วม
ระบบการป้องกันทางอากาศ การบริการ การจราจรทางอากาศ
การค้นหาและช่วยเหลือผู้ประสบภัยจากอากาศยานอุบัติเหตุ และข่าวอากาศ
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการฝ่ายบังคับการบิน
และเหล่าทหารอุตุ
(๑๑) กรมอากาศโยธิน มีหน้าที่ป้องกันและรักษาความปลอดภัยที่ตั้งทางทหาร
อำนวยการ ควบคุม กำกับการ ดำเนินการเกี่ยวกับการปฏิบัติการพิเศษ การสารวัตรทหาร
การดุริยางค์ การเรือนจำและสนับสนุนกิจการที่ตั้งทางทหารตามที่ได้รับมอบหมาย
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการเหล่าทหารอากาศโยธิน
เหล่าทหารสารวัตร และเหล่าทหารดุริยางค์
(๑๒) กรมช่างอากาศ มีหน้าที่ในการสร้าง
ซ่อมและดัดแปลง อากาศยาน เครื่องยนต์และอุปกรณ์การบิน การพัสดุสายช่างอากาศ
วิจัยและพัฒนาทางช่างอากาศ กับมีหน้าที่ให้การฝึก
ศึกษาและควบคุมตรวจตรากิจการในสายวิทยาการเหล่าทหารช่างอากาศ
(๑๓) การสื่อสารทหารอากาศ มีหน้าที่ในการสร้าง
ซ่อม และดัดแปลงเครื่องมือสื่อสารและเครื่องอิเล็กทรอนิก
ปฏิบัติการเกี่ยวกับการสื่อสารอิเล็กทรอนิก การพัสดุสายสื่อสาร
ปรับเทียบมาตรฐานเครื่องมือ เครื่องวัด วิจัย และพัฒนาทางสื่อสารและอิเล็กทรอนิก
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการเหล่าทหารสื่อสาร
(๑๔) กรมสรรพาวุธทหารอากาศ มีหน้าที่ในการสร้าง
ซ่อม และดัดแปลงสรรพาวุธ การพัสดุสายสรรพาวุธ การทำลายวัตถุระเบิด
วิจัยและพัฒนาทางสรรพาวุธ กับมีหน้าที่ให้การฝึก ศึกษา และควบคุมตรวจตรากิจการในสายวิทยาการเหล่าทหารสรรพาวุธ
(๑๕) กรมการลาดตระเวนทางอากาศ
มีหน้าที่ดำเนินการและควบคุมเทคนิคการใช้อุปกรณ์การลาดตระเวนทางอากาศ การพราง
ผลิตและตีความภาพถ่ายทางอากาศ ถ่ายภาพนิ่ง ภาพยนตร์และโทรทัศน์
วิจัยและพัฒนาอุปกรณ์สายการถ่ายรูป ตลอดจนเทคนิคการใช้ การพัสดุ สายการถ่ายรูป
สร้าง ซ่อม และดัดแปลงอุปกรณ์สายการถ่ายรูป กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารถ่ายรูป
(๑๖) กรมพลาธิการทหารอากาศ มีหน้าที่ในการสร้าง
ซ่อม และดัดแปลงพัสดุสายพลาธิการ การบริการสายพลาธิการ ดำเนินกิจการพัสดุสายพลาธิการ
วิจัยและพัฒนาเกี่ยวกับกิจการสายพลาธิการและสายพัสดุ กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารพลาธิการและเหล่าทหารพัสดุ
(๑๗) กรมช่างโยธาทหารอากาศ มีหน้าที่ในการสร้าง
ซ่อม และดัดแปลงพัสดุสายช่างโยธา ปฏิบัติงานช่างโยธา การพัสดุสายช่างโยธา
วิจัยและพัฒนางานสายช่างโยธา กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการเหล่าทหารช่างโยธา
(๑๘) กรมขนส่งทหารอากาศ มีหน้าที่ในการสร้าง ซ่อม
และดัดแปลงพัสดุและยานพาหนะสายการขนส่ง ดำเนินงานเกี่ยวกับการพัสดุสายการขนส่ง
บริการด้านขนส่ง วิจัยและพัฒนาเกี่ยวกับการพัสดุและยานพาหนะสายการขนส่ง
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการเหล่าทหารขนส่ง
(๑๙) กรมแพทย์ทหารอากาศ
มีหน้าที่เกี่ยวกับการแพทย์ทหาร การแพทย์ทั่วไป เวชศาสตร์การบิน
การพัสดุและซ่อมบำรุงอุปกรณ์สายการแพทย์ วิจัยและพัฒนากิจการแพทย์ทหาร แพทย์ทั่วไป
และเวชศาสตร์การบิน กับมีหน้าที่ให้การฝึก ศึกษาวิทยาการแพทย์
และควบคุมตรวจตรากิจการทั่วไปในสายวิทยาการเหล่าทหารแพทย์
(๒๐) กรมยุทธศึกษาทหารอากาศ
มีหน้าที่ดำเนินการด้านการศึกษาอบรมทั่วไป อำนวยการศึกษา
พิจารณากำหนดหลักสูตรและแนวสอนให้แก่สถานศึกษาของกรมยุทธศึกษาทหารอากาศ
การอนุศาสนาจารย์
กับมีหน้าที่ควบคุมตรวจตรากิจการในสายวิทยาการฝ่ายการศึกษาและการฝึก
(๒๑) สถาบันวิชาการทหารอากาศชั้นสูง
มีหน้าที่ให้การฝึก และศึกษาแก่นายทหารสัญญาบัตรของกองทัพอากาศในทางยุทธศาสตร์
ยุทธวิธี การช่วยรบ และเสนาธิการกิจของหน่วย
กับมีหน้าที่ดำเนินการวิจัยและพัฒนากำหนดหลักนิยมในวิทยาการที่เกี่ยวข้องกำหนดหลักสูตรและแนวสอนให้แก่สถานศึกษาของสถาบันวิชาการทหารอากาศชั้นสูง
(๒๒) โรงเรียนการบิน มีหน้าที่ดำเนินการด้านการฝึกอบรมศิษย์การบิน
ครูการบิน ฝึกการยังชีพ
และอำนวยการศึกษากำหนดหลักสูตรและแนวสอนให้แก่หน่วยฝึกศึกษา ของโรงเรียนการบิน
(๒๓) กรมการเงินทหารอากาศ
มีหน้าที่ดำเนินการกำกับการ
ควบคุมการใช้จ่ายเงินงบประมาณและเงินนอกงบประมาณการเบิก รับ จ่าย และเก็บรักษาเงิน
การทำบัญชีเงินและสถิติการเงินให้สอดคล้องกับนโยบายและเป็นไปตามระเบียบแบบแผนของทางราชการ
วิจัย และพัฒนาวิทยาการเกี่ยวกับการเงิน กับมีหน้าที่ให้การฝึก
ศึกษาและควบคุมตรวจตรากิจการในสายวิทยาการเหล่าทหารการเงิน
(๒๔) กรมสวัสดิการทหารอากาศ
มีหน้าที่ในการสวัสดิการ การสงเคราะห์ การกีฬา แก่กำลังพลและครอบครัว
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการฝ่ายสวัสดิการ

มาตรา ๖  ให้รัฐมนตรีว่าการกระทรวงกลาโหม
รักษาการตามพระราชกฤษฎีกานี้

ผู้รับสนองพระบรมราชโองการ
พลเอก
ป. ติณสูลานนท์
นายกรัฐมนตรี

หมายเหตุ  :-
เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม เสียใหม่ให้เหมาะสมยิ่งขึ้น จึงจำเป็นต้องตราพระราชกฤษฎีกานี้

ธิดาวรรณ
/ แก้ไข
๑๔  ตุลาคม  ๒๕๔๕
B+A
(C)
ปฐมพร/ปรับปรุง
๒๖
มกราคม ๒๕๕๐

[๑]
ราชกิจจานุเบกษา เล่ม ๙๘/ตอนที่ ๒๑๐/ฉบับพิเศษ หน้า ๑/๒๓ ธันวาคม ๒๕๒๔